## Naredba o zabrani uvoza u Republiku Hrvatsku i provoza preko područja Republike Hrvatske peradi i proizvoda od peradi iz pojedinih zemalja članica EU radi sprječavanja unošenja influence ptica

### NN 16/2008 (8.2.2008.), Naredba o zabrani uvoza u Republiku Hrvatsku i provoza preko područja Republike Hrvatske peradi i proizvoda od peradi iz pojedinih zemalja članica EU radi sprječavanja unošenja influence ptica

# MINISTARSTVO POLJOPRIVREDE, RIBARSTVA I RURALNOG RAZVOJA

**489**

Na temelju članka 11. stavka 1. točke 25. Zakona o veterinarstvu (»Narodne
novine«, broj 41/07.), ministar poljoprivrede, ribarstva i ruralnog razvoja
donosi

## NAREDBU

### O ZABRANI UVOZA U REPUBLIKU HRVATSKU I PROVOZA PREKO PODRUČJA REPUBLIKE HRVATSKE PERADI I PROIZVODA OD PERADI IZ POJEDINIH ZEMALJA ČLANICA EU RADI SPRJEČAVANJA UNOŠENJA INFLUENCE PTICA

I.

Radi sprječavanja unošenja influence ptica zabranjuje se uvoz u Republiku
Hrvatsku i provoz preko područja Republike Hrvatske pošiljaka:
a) žive peradi, bezgrebenki (kivi, emu, nandu i noj), uzgojene i divlje pernate
divljači i prije nespomenutih živih ptica, uključujući ptice u pratnji njihovih
vlasnika (ptice kućni ljubimci);
b) jednodnevne peradi;
c) rasplodnih i konzumnih jaja;
d) sjemena peradi, bezgrebenki i pernate divljači;
e) svježeg i smrznutog mesa peradi, bezgrebenki i pernate div­ljači;
f) proizvoda od mesa peradi, bezgrebenki i pernate divljači koji nisu obrađeni
na način koji bi sa sigurnošću uništio virus influence ptica;
g) proizvoda životinjskog podrijetla (od ptica) namijenjenih hranidbi životinja,
za industrijsku uporabu ili uporabu u poljodjelstvu;
h) netretiranih lovačkih trofeja od bilo kojih ptica i netretirano perje ili
dijelove perja;
podrijetlom iz područja država navedenih u Dodatku ove Naredbe.

II.

Zabrana iz točke I. ove Naredbe ne odnosi se na pošiljke:
a) hermetički zatvorenih toplinski obrađenih konzervi od mesa peradi, i pernate
divljači koje su tijekom proizvodnje bile podvrgnute obradi sa Fo vrijednosti 3
i više, odnosno trajne konzerve;
b) toplinski obrađenih proizvoda gdje je za vrijeme obrade postignuta
temperatura od najmanje 70°C u središtu proizvoda;
c) proizvoda od jaja koja su prije ili tijekom proizvodnje podvrgnuta toplinskoj
obradi sušenja u proizvodnji jaja u prahu, pasterizacije ili sterilizacije;
d) perja ili dijelova perja za koje se na popratnim dokumentima potvrđuje da su
tretirani vrućom parom ili nekom drugom metodom koja osigurava da se tom
pošiljkom ne mogu prenijeti patogeni uzročnici.

III.

Zabrana iz točke I. ove Naredbe ne odnosi se na pošiljke koje potječu iz zemalja
ili područja zemalja slobodnih od influence ptica, a provoze se preko područja,
navedenih u Dodatku ove Naredbe, glavnim cestovnim i željezničkim prometnicama.

IV.

Danom stupanja na snagu ove Naredbe prestaje važiti Naredba o zabrani uvoza u
Republiku Hrvatsku i provoza preko područja Republike Hrvatska peradi i
proizvoda od peradi iz pojedinih zemalja članica EU radi sprječavanja unošenja
influence ptica (»Narodne novine«, br. 134/07).

V.

Ova Naredba stupa na snagu odmah.

Klasa: 322-01/08-01/4
Urbroj: 525-01-08-01
Zagreb, 1. veljače 2008.

Ministar
**mr. sc. Božidar Pankretić**, v. r.

DODATAK

|  |  |  |  |
| --- | --- | --- | --- |
| ISO  kod države | Država | Područje visokog rizika | |
| Kod  (ukoliko je  primjenjiv) | Ime područja |
| DE | NJEMAČKA |  | Područje u krugu 10 km oko mjesta pojave bolesti u općini Großwoltersdorf uključjući sve ili djelove općina:  Landkreis Oberhavel: Fürstenberg/Havel, Gransee,  Großwoltersdorf, Sonnenberg, Stechlin  Landkreis Ostprignitz-Ruppin: Lindow (Mark), Rheinsberg  Landkreis Mecklenburg-Strelitz:  Priepert, Wesenberg |
|  |  |  | Područje u krugu 10 km oko mjesta pojave bolesti u općini Bensdorf uključujući sve ili djelove općina:  Kreisfreie Stadt Brandenburg an der Havel  Landkreis Havelland: Milower Land  Landkreis Potsdam-Mittelmark: Bensdorf, Havelsee, Rosenau, Wusterwitz  Landkreis Jerichower Land: Brettin, Demsin, Genthin, Kade, Karow, Klitsche, Roßdorf, Schlagenthin,  Zabakuck |
|  |  |  | Područje u krugu 10 km oko mjesta pojave bolesti u općini Heiligengrabe uključujući sve ili djelove općina:  Landkreis Ostprignitz-Ruppin: Heiligengrabe, Kyritz, Wittstock/Dosse, Wusterhausen/Dosse  Landkreis Prignitz: Groß Pankow, Gumtow, Pritzwalk |

|  |  |  |  |
| --- | --- | --- | --- |
| ISO  kod države | Država | Područje niskog rizika | |
| Kod  (ukoliko je  primjenjiv) | Ime |
| DE | NJEMAČKA |  | Općine:  Kreisfreie Stadt Brandenburg an der Havel;  Landkreis Havelland: Milower Land, Premnitz;  Landkreis Potsdam-Mittelmark: Beetzsee, Bensdorf, Havelsee, Rosenau, Wenzlow, Wusterwitz, Ziesar;  Landkreis Jerichower Land: Brettin, Demsin, Genthin, Kade, Karow, Klitsche, Mützel, Paplitz, Parchen, Roßdorf, Schlagenthin, Wulkow, Zabakuck  Općine:  Landkreis Ostprignitz-Ruppin: Heiligengrabe, Kyritz, Wittstock/Dosse, Wusterhausen/Dosse;  Landkreis Prignitz: Groß Pankow, Gumtow, Pritzwalk |

Naredba, NN 16/2008-489
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)